|  |  |
| --- | --- |
|  | Tórshavn, tann 20. februar 2018  Vmr. J.Nr.: 16/00044-8  Viðgjørt: OAS |

**Løgtingsmál nr. F**-**004/2017: Frágreiðing sambært § 51, stk. 4 í tingskipanini um skapandi vinnur**

**Frágreiðing**

**til**

**aðalorðaskiftis**

**Landsstýrismaðurin í uttanríkis- og vinnumálum, leggur við hesum frágreiðing um skapandi vinnur til aðalorðaskiftis á Løgtingi**

**Harra formaður**

Í januar 2014 samtykti Løgtingið at heita á landsstýrið um at fyrireika og leggja frágreiðing fyri Løgtingið um uppskot til heildarætlan um yvirskipaðan politikk fyri kreativar vinnur[[1]](#footnote-1), herundir film.

Politikkurin varð gjørdur í tøttum samstarvi millum Uttanríkis- og vinnumálaráðið, Mentamálaráðið og Fíggjarmálaráðið, og varð handaður landsstýrisfólkunum í apríl 2016. Landsstýrið tók undir við politikkinum á landsstýrisfundi 9. mai 2016, og farið varð alt fyri eitt undir at seta tey fyrstu átøkini í verk.

Arbeiðssetningurin hjá arbeiðsbólkinum var at:

* meta um búskaparliga týdningin av skapandi vinnum í Føroyum við støði í lýsingum úr londunum kring okkum
* meta um talið av føroyingum, ið starvast ella eru útbúgvin innan skapandi vinnur
* samanbera karmar fyri skapandi vinnur í Føroyum við nærmastu grannar
* lýsa almenna leiklutin í at skapa góðar karmar fyri skapandi vinnur, herundir útbúgving, stuðulsskipanir, skatt, mvg o.a.
* gera tilmæli um, hvussu ein nøktandi kortlegging av skapandi vinnunum í Føroyum kann verða gjørd og
* gera tilmæli um ítøkilig átøk fyri skapandi vinnugreinar

Í tilgongdini hevði arbeiðsbólkurin fundir við eina røð av áhugapørtum fyri at tryggja, at ymisku vinnugreinarnar og áhugabólkarnir vórðu hoyrd, og fingu høvi at siga síni sjónarmið. Tann 1. mars 2016 hevði arbeiðsbólkurin framløgu av uppskotinum til politikkin fyri samgongulimunum. Eftir hetta fingu samgonguflokkarnir uppskotið til viðmerkingar. Endaligi politikkurin tekur hædd fyri hesum sjónarmiðum, og mett verður tí, at arbeiðsbólkurin er komin á mál við arbeiðssetninginum.

Føroyar hava framúr góðar fortreytir fyri at nøra um skapandi vinnurnar, men vit hava langt eftir á mál, áðrenn karmarnir fyri skapandi vinnur í Føroyum eru kappingarførir við grannalondini. Tey ellivu átøkini, sum eru lýst í ætlanini, eru ein góð byrjan, sum vit eiga at kunna fremja í hesi fimm árini, mælt verður til.

Síðani politikkurin varð handaður, eru tey fyrstu trý átøkini sett í verk og fleiri eru ávegis. Filmshúsið er sett á stovn. Mentamálaráðið fekk játtan til talgilda verkstaðin, Fab Lab, sum nú er gjørdur á miðnámsdeplinum á Kambsdali við góðum vinnuligum og kommunalum stuðli, og løgtingslóg um afturberingarskipan til filmsframleiðslur kom í gildi 1. januar í ár. Til hetta orðaskiftið eru átøkini dagførd, raðfest og lagað til fíggjarorkuna í løtuni og til tørvin, sum hann sýnist at vera í dag.

**Harra formaður**

Hetta er fyrsti orðaði politikkurin fyri skapandi vinnur í Føroyum. Tann fyrsti politikkurin, sum viðger vinnurnar, ið gagnnýta ríku listarligu og mentanarligu framleiðsluna í Føroyum til at skapa búskaparligan vøkstur.

Vinnugreinarnar, sum eru taldar sum skapandi vinnur í politikkinum, eru byggilist, bókmentir, lýsingavirksemi, sniðgeving, listhandverk, filmur, tónleikur, útinnandi list, forlagsvirksemi, miðlar, ritbúnaður, myndlist, søvn og gastronomi. Hetta er ein fjøltáttaður listi við vinnugreinum, sum allar hava tað til felags, at kreativitetur er grundarlagið undir teirra virðisskapan.

Skapandi vinnurnar eru millum skjótast vaksandi vinnur í heiminum. Hvussu stórur skapandi búskapurin er í Føroyum ber ikki til at siga, tí eingi hagtøl finnast. Alt talar tó fyri, at skapandi búskapurin er, ella kann blíva, minst líka týðandi í Føroyum, sum í okkara grannalondum. Men vit hava tó góð føroysk útbúgvingarhagtøl, og hesi kunnu geva okkum eina ábending um, hvussu rákið er. Við støði í tølum frá Studna, verður í frágreiðingini víst, at parturin av teimum føroysku lesandi, sum velja sær kreativar útbúgvingar í útlondum, bara veksur. Tað eru sostatt alsamt fleiri føroyingar, sum vilja skapa sær eina kreativa yrkisleið. Skulu vit fáa hesi fólkini at virka í Føroyum, mugu vit skapa best møgulig vakstrarlíkindi fyri skapandi vinnur.

Í skapandi vinnunum mugu nógv skapa sær síni egnu størv. Hetta eru vinnur, sum eru eyðkendar av skiftandi uppgávum, stórari óvissu og harðari altjóða kapping. Tí er politikkurin fyri skapandi vinnur eisini í stóran mun íverksetarapolitikkur og útflutningspolitikkur.

**Harra formaður**

Í frágreiðingini eru ellivu átøk, sum mælt verður til at fremja í eini fimm-ára ætlan. Trý teirra eru longu væl ávegis og arbeitt verður við teimum átøkunum, sum kunnu gerast innan verandi játtan.

Onnur neyðug átøk krevja nýgga játtan, teirra millum eru tilmælið um at seta hægri skapandi útbúgvingar á stovn í Føroyum, tilmælið um at kortleggja skapandi búskapin og tilmælini um at gera vinnuframaátøk, ið kunnu stuðla upp undir menning av tónleikavinnuni, sniðgeving og arkitekturi og gastronomi.

Ein reyður tráður í tilmælunum er at gera loysnir, ið kunnu hjálpa hvørji einstakari vinnugrein, tá tørvur er á tí, og at lyfta skapandi vinnnurnar í felag, tá ið tað ber til.

Hetta er ætlanin við nýskapanardeplinum, sum eg gleði meg at hoyra Tingsins hugsan um.

Nýskapanardepilin verður mentur við støði í Vinnuframa. Arbeitt verður við at gera eitt sterkt og professionelt toymi, ið skal tæna øllum vinnuframaskipanunum, bæði teimum, ið virka fyri kreativu vinnunum, og teimum, ið virka fyri øðrum vinnum. Afturat hesum kunnu serkønar eindir verða gjørdar eftir tørvi, og tær kunnu staðsetast har, sum tær muna best. Tann fyrsta slíka eindin er Filmshúsið, sum er staðsett í filmsumhvørvinum, men sum hevur skrivstovu saman við Vinnuframa, og tí ikki skal nýta orku at byggja upp sína egnu umsiting

Á sama hátt ber til at gera eina tónleikaútflutningsskrivstovu, sum áleikandi tørvur hevur verið á í mong ár, og um tørvur er á tí, ber til at gera líknandi eindir fyri aðrar vinnur.

Eg vóni tí, at Tingið tekur undir við at vit, sum næsta átak á listanum, gera eina tilsvarandi eind sum Filmshúsið, ið kann virka fyri føroyska tónleikavinnu. Eina eind, ið byggir á herðarnar á eldsálunum í tónleikaumhvørvinum, og virkar fyri framhaldandi menning og vøkstri í tónleikavinnuni.

Eisini innan onnur øki, kanska serliga innan mat og sniðgeving, er menningin stór í Føroyum og nógva viðurkenningin úr útlondum er ein ábending um, at føroysku skapandi fyritøkurnar kunnu standa seg á altjóða marknaðinum. Tí verður í politikkinum mælt til, at vakstrar- og menningarætlanir verða gjørdar, ið kunnu skunda undir vøkstur í sniðgeving og arkitekturi og innan gastronomi.

Her má eg líka steðga á, og rósa framgongdini í føroysku matvinnuni. KOKS hevur júst fingið staðfest at matstovan varðveitir Michelinstjørnuna og hevur harvið víst at hon megnar at halda seg á toppinum. Og ikki bara innan gourmet-matinum, hevur matvinnan tikið dik á seg. Tað er á øllum frontum sum vit sóu í fjør heyst, tá ið Norðurlendska matvirðislønin Embla, varð handað fyri fyrstu ferð. Tilsamans vóru sjey virðislønir handaðar, og Føroyar vunnu tríggjar: ársins norðurlendski mathandverkari, ársins rávøruframleiðari og við heimablídnisskipanini vunnu Føroyar eisini heiðurin sum ársins matferðamál. Heimablídnisskipanin er eitt tað besta dømi um, at tað eisini í skapandi vinnunum er týdningarmest at skipa karmar, sum gevur vinnuni rúm at mennast. Tí við Heimablídnisskipani ber til hjá øllum, sum hava evni og vilja, at skapa nýggjar og spennandi gastronomiskar upplivingar við útgangsstøði í sínum egna heimi.

Grundtankin aftanfyri KOKS, Heimablídni og framgongdina á gastronomiska økinum yvirhøvur eru lokal føroyskar rávørur. At vit menna tað, vit sjálvi hava, heldur enn at innflyta fremmandar ráðvørur. Broytingarnar um heimaframleiðslu í Matvørulógini í fjør lótu harafturat upp fyri enn størri møguleikum at gagnnýta og menna føroyskar rávørur kring alt landið.

Eg fari tí at mæla til at vit halda á skapandi menningin við hesum tveimum meginreglunum:

* Eitt: gera tað einfaldari hjá øllum íverkstarum at koma í gongd og
* Tvey: at seta smidligar skipanir í verk, sum kunnu stuðla upp undir ymsu skapandi vinnugreinarnar sær tá ið tað er best og sum lyfta í felag har sum tað ber til.

Føroyar hava allar fortreytir fyri at fáa lut í vøkstrinum í skapandi búskapinum, og við at raðfesta skapandi vinnurnar, verður grundarlag fyri einum meiri fjøltáttaðum, spennandi og framsóknum vinnulívi.

Takk fyri, harra formaður

Poul Michelsen

landsstýrismaður

/Herálvur Joensen

Viðløgd skjøl:

1. Politikkur fyri skapandi vinnur
2. Dagførdar raðfestingar fyri átøkunum fyri skapandi vinnur

1. Arbeiðsbólkurin, sum skrivaði heildarætlanina, samdist um sum mest at nýta føroyska heitið skapandi vinnur, tó at orðið kreativitetur verður nýtt, har tað hóskar betur. [↑](#footnote-ref-1)